**भारत सरकार**

मानव संसाधन विकास मंत्रालय

स्‍कूल शिक्षा और साक्षरता विभाग

**राज्‍य सभा**

अतारांकित प्रश्‍न संख्‍या: 1202

उत्‍तर देने की तारीख: 20.12.2018

**बिहार में आवासीय शैक्षणिक संस्थान**

1202. श्री अहमद अशफाक करीमः

क्या मानव संसाधन विकास मंत्री यह बताने की कृपा करेंगे किः

(क) क्या सरकार की बिहार राज्य के विभिन्न जिलों में नवोदय विद्यालय की तर्ज पर आवासीय

शैक्षणिक संस्थान खोलने की कोई योजना है;

(ख) यदि नहीं, तो इसके क्या कारण हैं; और

(ग) क्या बिहार राज्य शिक्षा के क्षेत्र में दूसरे राज्यों के मुकाबले आगे है और यदि हां, तो तत्संबंधी ब्यौरा क्या है?

**उत्तर**

**मानव संसाधन विकास मंत्रालय में राज्‍य मंत्री**

**(डॉ. सत्‍य पाल सिंह)**

(क) और (ख): मानव संसाधन विकास मंत्रालय (एमएचआरडी), समग्र शिक्षा-स्‍कूल शिक्षा की एकीकृत योजना के तहत राज्‍यों और संघ राज्‍यक्षेत्रों के लिए आवासीय स्‍कूलों की स्‍वीकृति प्रदान करता है। मंत्रालय ने 2017-18 में पूर्व की सर्व शिक्षा-अभियान की केन्‍द्रीय प्रायोजित योजना के तहत बिहार राज्‍य के लिए 4 छात्रावासों की स्‍वीकृति प्रदान की है, जिनमें 2 पटना और 2 जमुई जिले के हैं। तथापि, नीचे दिए गए विवरण के अनुसार बिहार राज्‍य के लिए 2018-19 में समग्र शिक्षा के तहत 6 आवासीय स्‍कूल और 5 छात्रावास स्‍वीकृत किए हैं:

|  |  |  |  |  |  |
| --- | --- | --- | --- | --- | --- |
| क्र.सं. | जिला | आवासीय स्‍कूल | क्षमता | छात्रावास | क्षमता |
| 1 | औरंगाबाद | 1 | 100 | 1 | 100 |
| 2 | बांका | 1 | 100 | 1 | 100 |
| 3 | गया | 1 | 100 | 1 | 100 |
| 4 | जमुई | 1 | 100 | 0 | 0 |
| 5 | मुजफ्फरपुर | 1 | 100 | 1 | 100 |
| 6 | नवादा | 1 | 100 | 1 | 100 |
| कुल |  | 6 | 600 | 5 | 500 |

इसके अतिरिक्‍त, बिहार राज्‍य के लिए कुल 912 कस्‍तूरबा गांधी बालिका विद्यालय (केजीबीवी) स्‍वीकृत किए गए हैं। केजीबीवी वंचित समूहों की बालिकाओं को पहुंच और अच्‍छी शिक्षा सुनिश्‍चित करने के लिए मुख्‍यत: अनुसूचित जाति, अनुसूचित जनजाति, अन्‍य पिछड़ा वर्ग और अल्‍पसंख्‍यक समुदायों से संबंधित बालिकाओं हेतु उच्‍च प्राथमिक आवासीय स्‍कूल हैं। 48 केजीबीवी को पूर्व के राष्‍ट्रीय माध्‍यमिक शिक्षा अभियान (आरएमएसए) के बालिका छात्रावास घटक के अभिसरण में, नई शुरू की गई केन्‍द्रीय प्रायोजित समग्र शिक्षा योजना के तहत 2018-19 में कक्षा XII तक उन्‍नयन हेतु अनुमोदित किया गया है।

(ग): मंत्रालय द्वारा ऐसी कोई तुलना शिक्षा के क्षेत्र में अंतरराज्‍यीय रैंकिंग हेतु नहीं की गई है। तथापि, कक्षा 3,5,8 और 10 में संपूर्ण देश में छात्रों के शिक्षा स्‍तर के आंकलन के लिए राष्‍ट्रीय शैक्षिक अनुसंधान और प्रशिक्षण परिषद (एनसीईआरटी) ने वर्ष 2017-18 के दौरान राष्‍ट्रीय उपलब्‍धि सर्वेक्षण (एनएएस) जोकि एक सक्षमता आधारित मूल्‍यांकन है, का आयोजन किया था। एनएएस रिपोर्टें में ग्रेड विशेष के संभावित अधिगम परिणाओं की तुलना में छात्रों का शिक्षा स्‍तर दर्शाती हैं। यह रिपोर्ट आंकड़ों का विश्‍लेषण करने के दौरान छात्रों की उपलब्‍धि सहित स्‍कूल शिक्षक और छात्रों की पृष्‍ठभूमि अंतरों को भी संबद्ध करती है। बिहार राज्‍य के जिलों सहित जिला-वार रिपोर्ट कार्ड तैयार किया गया है और एमएचआरडी/एनसीईआरटी की वेबसाइट (<http://mhrd.gov.in/NAS/andhttp://www.ncert.in/programmes/nas/drc.html>) पर उपलब्‍ध है।

**\*\*\*\*\***